
[bookmark: _gjdgxs]הגמרא במסכת גיטין מביאה שרב יוסף שואל על ר' אביתר האם הוא בר סמכא. כלומר, האם ראוי לסמוך על דבריו והלכותיו. אביי עונה לו, שאכן הוא בר סמכא, כי הקב"ה הסכים להסבר שלו בעניין פילגש בגבעה. כך נאמר בגמרא :"אמר רב יוסף מאן לימא לן דר' אביתר בר סמכא הוא... א"ל אביי...ועוד הא ר' אביתר הוא דאסכים מריה על ידיה דכתיב (שופטים יט, ב) ותזנה עליו פילגשו רבי אביתר אמר זבוב מצא לה ר' יונתן אמר נימא מצא לה ואשכחיה ר' אביתר לאליהו א"ל מאי קא עביד הקב"ה א"ל עסיק בפילגש בגבעה ומאי קאמר אמר ליה אביתר בני כך הוא אומר יונתן בני כך הוא אומר א"ל ח"ו ומי איכא ספיקא קמי שמיא א"ל אלו ואלו דברי אלהים חיים הן זבוב מצא ולא הקפיד נימא מצא והקפיד אמר".
הדיון הוא בפסוק האמור בסיפור פילגש בגבעה. ההסבר של רוב המפרשים שם [רש"י, מצודות, רלב"ג, רד"ק] שפילגשו הלכה לבית אביה. אך ר' אביתר ור' יונתן מצליחים לגלות את המניע לבריחה, ותולים את האשמה בבעל הקפדן, שמצא זבוב או שערה בתבשילו, וכעס על פילגשו עד שברחה. 
לפי דברי הגמרא, ר' אביתר פוגש את אליהו הנביא, והלה אומר לו שאכן הוא זכה לכוון להסבר הנכון של בריחת הפילגש לבית אביה.   
עולה מגמרא מפתיעה זו, שעצם המפגש של ר' אביתר עם אליהו הנביא לא מספק אותה. ההסבר הנכון לאירוע התנכ"י, מראה יותר על גדלותו של ר' אביתר מאשר זכייתו ל'גילוי אליהו'. 
יתר על כן, זכותו של ר' אביתר, שזכה לגלות את ההסבר הנכון בפסוק, די בה כדי להוכיח לרב יוסף שר' אביתר תלמיד חכם שניתן לסמוך על דבריו בהלכה.  

